**ROMÂNIA LA SHORT THEATRE FESTIVAL 2018 DE LA ROMA**

În perioada 5 – 15 septembrie 2018 va avea loc cea de-a XIII-a ediție a Short Theatre Festival, un festival dedicat teatrului și artelor spectacolului, care recompune semnele peisajului schimbător al spectacolelor live, naționale și internaționale: spectacole, performance, instalații, întâlniri, concerte și seturi de DJ. O lentilă cu care se poate descoperi limbajul în schimbare, imaginând noi afinități, dincolo de granițele disciplinare, de generalități, de arii geografice și culturale.

Cu ocazia ediției din acest an a Short Theatre Festival Institutul Cultural Român prin Accademia di Romania in Roma susține participarea a 3 artiști români invitați de festival pentru a realiza un parcurs creativ dedicat orașului Roma: artiștii **Bogdan Georgescu** și **Mihaela Michailov** și **Elise Wilk**, dramaturg român și critic de teatru, membru în proiectul Fabulamundi Playwriting Europe – partener al Short Theatre Festival. Astfel, prezentarea spectacolelor realizate de cei 2 dramaturgi români vor avea loc după cum urmează:

**Lectura teatrală: *Esito della residenza* de Mihaela Michailov**

12 septembrie 2018, ora 19:00

Locație: Macro Testaccio - La Pelanda – Teatro 2

Durata: 50′

Pentru informații: <https://www.shorttheatre.org/eventi/mihaela-mihalov/>

# *Piesa:* *Hic Sunt Leonesse* *de* Bogdan Georgescu

13 septembrie, ora 19:30

Locație: Macro Testaccio - La Pelanda – Studio 2

Durata: 1h

Pentru informații: <https://www.shorttheatre.org/eventi/bogdan-georgescu/>

**MIHAELA MICHAILOV** este dramaturg și critic al artele spectacolului. E interesată de teatrul politic, centrat pe analiza cauzelor diverselor inegalități sociale și pe problematici vulnerabile, cum ar fi: abuzul statului român asupra categoriilor nereprezentate, transformările agresive din post-socialism, ierarhiile opresive și diferite forme de discriminare. Piesele ei au fost traduse în bulgară, engleză, franceză, germană, maghiară, spaniolă. E preocupată, de asemenea, de teme legate de sistemul educațional în România și de dezbaterile pe care le generează: violența în școală, drepturile copilului, relațiile între elevi, profesori, părinți. Din 2012 lucrează cu regizorul Radu Apostol în diferite proiecte de teatru educațional. Piesa ei, *Google țara mea!*, regizată de Alexandra Badea, a avut premiera la Teatrul Mic din București și a fost reprezentată în străinătate la Centre Culturel Theo Argence de Saint-Priest; Festival „Transversales, Nuit des auteurs”; Scène Nationale du Petit-Quevilly; Festival „Corps de Textes Europe”; Maison d’Europe et d’Orient, Paris; Festival „L’Europe des Théâtres”. Piesa a primit premiul al doilea la Eurodram – European Netwok of Theatrical Translations), „Mousson d’été à l’Abbaye des Prémontrés (Maison Européenne des Écritures Contemporaines”. Mihaela Michailov are experiență în teatrul documentar. Piesa ei, *Capete înfierbântate* (2010, regia David Schwartz) dramatizează așa-numita Mineriadă, un episod de represiune a statului român din 13-15 iunie 1990, în care grupuri mari de mineri au fost chemate la București pentru a distruge o demonstrație pașnică împotriva unui guvern condus de lideri ex-comuniști. *Capete înfierbântate* a fost invitat la diferite festivaluri din România. Spectacolul a fost jucat în 2012 la HAU, Berlin, în cadrul festivalului Many Years After… Textul *Sub Pământ*, urmare a *Capetelor înfierbântate* – despre condiția minerilor în post-socialism – a fost scris de Mihaela Michailov în 2011. În 2011, piesa ei *Copii răi* (regizată de Alexandru Mihăescu), scrisă pentru o actriță care interpretează 9 personaje, a avut premiera la Teatrului LUNI de la Green Hours. Spectacolul a fost jucat în cadrul „Romanian Days” la Munchen în 2011. Piesa a avut o lectură în cadrul festivalului Mousson d’hiver la Théâtre de la Manufacture – Centre Dramatique National de Nancy (Februarie 2014). Fragmente din piesă au fost publicate într-un volum edicat de Édition théâtrale, Paris, dedicat teatrului pentru publicul tânăr. Piesa a fost citită la Festivalul de la Avignon în iulie 2014.Piesa a fost publicată în 2016 la Solitaires Intempestifs. Piesa *Copii răi* a fost montată la Centre National Dramatique din Nancy, in 2015, iar în 2016 a fost la Teatrul Parkaue din Berlin, în contextul Fabulamundi.

**BOGDAN GEORGESCU** – artist, observaţionist. Georgescu dezvoltă prin proiectele sale din ultimii zece ani o metodă proprie de teatru pe care o numește *Artă Activă*. Bursier Open Society Institute NY – UEP 2004. Bursier Cornerstone Theatre Company Institute 2005. Brusier CEC Arts Link– Brown University RI – programul de scriere dramatică, 2011. Colaborează cu Teatrul Hebbel am Ufer HAU Berlin în proiectul Houseclub – proiect dedicat tinerilor adolescenți ai liceului vecin – prin spectacole precum *The Unlikely Event*, *Reboot* și *Flexination.* A participat ca artist și trainer la numeroase festivaluri internaționale, conferințe sau workshop-uri în Statele Unite ale Americii, Spania, Serbia, Moldova, Slovenia, Germania, Cehia, Franța, Marea Britanie și România. Piese și scenarii de teatru: *România! Te pup*, *FTW*, *ROGVAIV, I am special*, *Casa Poporului*, *XXXCartoons*, *Rape*, *DW-*3D text, *For The Win, Punct Triplu, Totul este realități, Antisocial, Pentru că Meriți, #minor, MAL/PRAXIS.* Youtube channel: bo2gdan. Printe premiile primite se numără: dramAcum *Trece -/ți Granița* pentru *DW – 3D text* (2004); Bursa Soros Open Society Foundation (2004), Premiul Asociației Internaționale a Criticilor de Teatru (secția română) pentru *Turneu la țară* – proiect de Artă Activă și Teatru Comunitar (2010), Premiul Ambasadei Irlandei pentru cel mai bun dramaturg – *Casa Poporului* (2011); Cel mai bun spectaol – *ROGVAIV*, Festivalul European al Spectacolului de Teatru – Festivalul Dramaturgiei Românești, Timișoara (2012), spectacol *România! Te pup* a participat la festivalul *New Plays From Europe*, Wiesbaden Germania (2010), premiul *Cel Mai Bun Tânăr Artist* pentru *Romania! Te pup* Kontakt Festival, Torun, Poland (2012), *Premiul Publicului* în cadrul Festivalului Internațional al Școlilor de Teatru (2015), Premiul pentru Teatru – Echipa proiectului Antisocial – în cadrul Galei Radio România Cultural (2015), Premiul Special *Iulian Vișa,* în cadrul Galei Festivalului International de Teatru de la Sibiu 2016.

**ELISE WILK** s-a născut pe 29 iulie 1981 la Braşov. A absolvit facultatea de jurnalistică din cadrul Universităţii Babeş-Bolyai Cluj-Napoca, are un masterat în literatură şi comunicare (Universitatea Transilvania Braşov) şi un masterat în scriere dramatică (Universitatea de Arte Târgu-Mureş). A lucrat ca jurnalist, coordonator de proiecte culturale şi traducător în Braşov. În 2008 s-a numărat printre câştigătorii concursului *dramAcum* (un proiect care îşi propunea să descopere cele mai importante texte de dramaturgie contemporană) cu prima ei piesă de teatru, „S*-a întâmplat într-o joi*”. De atunci, piesele ei de teatru au fost puse în scenă la teatre din Bucureşti, Târgu-Mureş, Petroşani şi Iaşi. În 2012, a primit o bursă de 3 luni la „Theater 89” din Berlin, unde a făcut asistenţă de regie şi dramaturgie.

Teatrografie: 2008 - *S-a întâmplat într-o joi*, prima reprezentație scenică: iunie 2010, Teatrul “Ariel” Târgu Mureş; 2010 - *Durata medie de viaţă a maşinilor de spălat*, prima reprezentație scenică: octombrie 2010, Teatrul “I.D. Sîrbu” Petroşani; 2012 - *Pisica verde*, prima reprezentație scenică: martie 2012, Teatrul “74” Târgu-Mureş; data publicării: iunie 2012, Editura “Liternet”; Nominalizare la Gala Industriei de Carte 2013, categoria “*Cea mai bună carte pentru copii şi tineret*”

Mai multe informații despre Short Theatre Festival găsiți pe: [www.shorttheatre.org](http://www.shorttheatre.org)

Responsabil proiect: **MIHAI STAN**

Tel. +39.06.3201594; mail. [mihai.stan@accadromania.it](mailto:mihai.stan@icr.ro)

**ACCADEMIA DI ROMANIA DIN ROMA**